《甲子春趋太学过华山赋仙掌峰》
宋代·李新

一掌巍然占碧巅，分明高举欲擎天。
升沉尽待招携力，指点都归造化权。
好与清霄扶日月，莫留寒嶂弄云烟。
不知千古兴亡事，屈指而今是几年。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。